《感慕别母》
清代·杨克彰

十载羁宦身，经年别慈母。问安藉双鱼，奉侍赖子妇。

母氏多圣藉，爱我情独厚。念我微露沾，勖哉慎操守。

奈何岁乙未，汉家珠崖负。人心皆恐惧，纷纷皆避纣。

母子难俱逃，东望徒回首。感叹每涕零，莫赎百年咎。

方悔不如农，犹得耕陇亩。但知菽水欢，不作牛马走。

母容常彷佛，母音如出口。中视梦母来，顾盼呼某某。

誓将奉母归，晨夕随左右。儿读母必怡，母然儿放否。

缅怀倚闾时，寸心复何有。

作者简介：杨克彰，字信夫，清淡水佳腊人（今台北市东园街）。少从关渡名儒黄敬游，光绪十三年（1887）恩贡生，数次赴乡闱，不售。设教三十馀年，及门多达才，以江呈辉、黄希尧、谢维岳、杨铭鼎尤著。曾掌教于学海、登瀛两书院，历任台南府学训导、苗栗县学教谕、台湾县学教谕等职。乙未割台，携眷仓惶内渡，未几而卒。著有《周易管窥》四卷，未刊。子五人均读书，能世其业。